b"\n_START_ARTICLE_\nMagatzem de dades\n_START_PARAGRAPH_\nUn magatzem de dades (de l'angl\xc3\xa8s data warehouse) \xc3\xa9s una base de dades amb la informaci\xc3\xb3 hist\xc3\xb2rica d'una organitzaci\xc3\xb3 dissenyada i estructurada per a realitzar-hi consultes eficientment._NEWLINE_Les dades d'aquests magatzems provenen dels sistemes d'informaci\xc3\xb3 transaccionals de les organitzacions (per exemple d'un ERP). El magatzem realitza una funci\xc3\xb3 d'integraci\xc3\xb3 de dades, ja que peri\xc3\xb2dicament es poden realitzar processos de c\xc3\xa0rrega (i refresc) d'informaci\xc3\xb3 des dels sistemes transaccionals fins al magatzem de dades. En aquests processos es pot realitzar una transformaci\xc3\xb3 o neteja de les dades i conceptualment es realitza una integraci\xc3\xb3 de dades de diverses fonts._NEWLINE_Les operacions realitzades sobre un magatzem de dades i els programes que les realitzen poden ser de diversos tipus. Les eines anomenades OLAP (online analytical processing) consisteixen a realitzar consultes, an\xc3\xa0lisis, estad\xc3\xadstiques i realitzar informes, d'una manera gr\xc3\xa0fica, multidimensional i amb operadors espec\xc3\xadfics, facilitant, per tant, les consultes complexes (especialment les agregades) respecte a les eines d'informes tradicionals (generalment basades en SQL). Un altre tipus d'eines que solen anar associades al magatzem de dades s\xc3\xb3n les eines de mineria de dades._NEWLINE_Els magatzems de dades allotgen grans quantitats de dades que poden ser agrupades en unitats conceptuals anomenades datamarts."